b'\n_START_ARTICLE_\nOdin Teatret\n_START_PARAGRAPH_\nOdin Teatret blev grundlagt i Oslo i 1964 af Eugenio Barba. Han samlede en gruppe af skuespilleraspiranter, som ikke var kommet ind p\xc3\xa5 Statens Teaterskole og udviklede en tr\xc3\xa6ning for skuespillere._NEWLINE_P\xc3\xa5 dette tidspunkt eksisterede ikke andre s\xc3\xa5danne grupper i Europa, og at v\xc3\xa6re selvl\xc3\xa6rt og uafh\xc3\xa6ngig af hovedstr\xc3\xb8mmen indenfor teatrets verden var uh\xc3\xb8rt og har karakteriseret Odin Teatrets historie op til nu._NEWLINE_I 1966 etablerede de sig som Nordisk Teaterlaboratorium i Holstebro. Teatret har haft medarbejdere fra mange lande og har turneret rundt om i verden._NEWLINE_Aktiviteterne p\xc3\xa5 teatret, udover opf\xc3\xb8relse af forestillinger, omfatter bl.a. kurser, videreuddannelse og seminarer, som har skabt international opm\xc3\xa6rksomhed._NEWLINE_Siden 1971 har Nordisk Teaterlaboratorium v\xc3\xa6ret anerkendt og st\xc3\xb8ttet af kulturministeriet, og Holstebro Byr\xc3\xa5d st\xc3\xb8tter Odin Teatret som egnsteater._NEWLINE_I OT/NTL teatrets bestyrelse sidder S\xc3\xb8ren Kjems, som er formand, Louise Ejgod Hansen, som er n\xc3\xa6stforkvinde, Peter Christensen Teilmann, Karoline H Larsen, og Lene Dybdal, som er repr\xc3\xa6sentant for Holstebro Kommune._NEWLINE_F\xc3\xb8r 2008 sad i teaterets bestyrelse S\xc3\xb8ren Kjems, som er formand, Kirsten Justesen, Per Kofod, Peter Laugesen og Bj\xc3\xb8rn Lense-M\xc3\xb8ller.'